
Με επιτυχία πραγματοποιήθηκε η προβολή της ταινίας «Το χάρισμα της Σεραφίν» (Seraphine) στα πλαίσια του Ημερολόγιου Ταινιών της Κοινο_Τοπίας 

Με επιτυχία πραγματοποιήθηκε την Τετάρτη 9 Νοεμβρίου η προβολή της ταινίας «Το χάρισμα της Σεραφίν» του Μαρτέν Προβόστ στην αίθουσα εκδηλώσεων του πολυχώρου της Εταιρείας Κοινωνικής Δράσης και Πολιτισμού Κοινο_Τοπία. 

Ήταν η δεύτερη ταινία του κύκλου προβολών με τίτλο «Ημερολόγιο ταινιών 2011-2012» οι οποίες πραγματοποιούνται από τον Οκτώβριο μέχρι και τον Μάιο.

Προβολές με σκοπό το διάλογο, τα σχόλια, τις απόψεις, τις παρατηρήσεις αλλά και τις προτάσεις που έχουν ως αφετηρία τη θεματική της ταινίας και τη σύνδεσή της με τη ζωή. Υπεύθυνοι προβολών στην Κοινο_Τοπία είναι ο Παναγιώτης Καρώνης και ο Κωνσταντίνος Κυριακόπουλος.

«Το χάρισμα της Σεραφίν» μια σπουδαία ταινία από τη Γαλλία, βραβευμένη με 7 ΣΕΖΑΡ ανάμεσά τους και εκείνο της καλύτερης Γαλλικής Ταινίας της Χρονιάς αναφέρετε στη Σεραφίν Λουί, μια από τις πιο πολυσυζητημένες γαλλίδες ναΐφ εικαστικούς που έζησε στις αρχές του 20ού αιώνα. Η ταινία έχει ως αφετηρία το 1912, χρονιά που ο Βίλχελμ Ούντε ο γνωστός Γερμανός συλλέκτης την ανακάλυψε. Η Σεραφίν ήταν μια πάμπτωχη, θρήσκα παραδουλεύτρα με άχαρη εμφάνιση. Κανείς απ' όσους την περιγελούσαν στο επαρχιακό Σανλί της Γαλλίας δε μπορούσε να φανταστεί πως η γυναίκα αυτή είχε μια παράλληλη ζωή όπου η ζωγραφική ήταν το πάθος της και αυτό που κυριαρχούσε στη ζωή της. 

Στον πλούσιο σε διάρκεια αλλά και σε περιεχόμενο διάλογο με συντονιστή τον Παναγιώτη Καρώνη που ακολούθησε την προβολή, έγινε αναφορά στον τρόπο που ο σκηνοθέτης χειρίζεται την όλη ιστορία της Σεραφίν, αφού με τα ποιητικά κάδρα του προσπαθεί και πετυχαίνει να μας μεταφέρει τον ψυχικό κόσμο τούτης της εικαστικού, παράλληλα με τα σκηνικά αλλά και τα υπέροχα τοπία που επέλεξε για τα γυρίσματα αναπλάθει εξαιρετικά το Σανλίς των αρχών του 20ου αιώνα, την επαρχιακή πόλη δηλαδή που έζησε η Σεραφίν. Κατά τη διάρκεια της συζήτησης έγινε και προβολή σλάιτς έργων της Σεραφίν Λουί. 
Τονίστηκε η υπέροχη ερμηνεία της Γιολάντ Μορό (Yolande Moreau) στο ρόλο της Σεραφίν που της χάρισε και το Βραβείο Σεζάρ Α΄ γυναικείου ρόλου, αλλά και του Ουρλίκ Τουκούρ (Ulrich Tukur) στο ρόλο του Γερμανού Συλλέκτη.  
Τέλος επισημάνθηκε η βραβευμένη μουσική του Michael Galasso που τόσο υπέροχα συνόδευε την Σεραφίν στη δύσκολη ζωή της.

Το υπόλοιπο πρόγραμμα του Ημερολογίου Ταινιών

- Δεκέμβριος (Τετάρτη 7/12ου στις 20:30): «Σε επικίνδυνη τροχιά» (The Yards) του Tζέιμς Γκρέι (James Gray) 2000 

- Ιανουάριος (Τετάρτη 11/1ου στις 20:30): «Ο άνθρωπος ελέφαντας» (The Elephant Man) του Ντέιβιντ Λίνς (David Lynch) 1980

- Φεβρουάριος (Τετάρτη 15/2ου στις 20:30): «Η λευκή κορδέλα» (Das Weisse Band) [The White Ribbon] του Μίκαελ Χάνεκε (Michael Haneke) 2009

- Μάρτιος (Τετάρτη 7/3ου στις 20:30): «Ondine

» του Νιλ Τζόρνταν (Neil Jordan) 2009 

- Απρίλιος (Τετάρτη 4/4ου στις 20:30): «Ίσως, αύριο» (In the better world) της Σουζάνε Μπίερ (Susanne Bier) 2010

- Μάιος (Τετάρτη 9/5ου στις 20:30): «Ο αδελφός μου είναι μοναχοπαίδι» (Mio fratello è figlio unico) του Ντανιέλε Λουκέτι (Daniele Luchetti) 2007

